ก.ล.ต.นับหนึ่งไฟลิ่ง “เอทีพี 30” ขาย IPO 160 ล้านหุ้น-เข้า mai ช่วง ส.ค.นี้
ก.ล.ต.นับหนึ่งไฟลิ่ง “เอทีพี 30” ขาย IPO 160 ล้านหุ้น-เข้า mai ช่วง ส.ค.นี้
6 ก.ค. 2558

นายสมภพ ศักดิ์พันธ์พนม ประธานเจ้าหน้าที่บริหาร บริษัท แอสเซท โปรแมเนจเม้นท์ จำกัด (APM) ในฐานะที่ปรึกษาทางการเงิน บริษัท เอทีพี 30 จำกัด (มหาชน) หรือ ATP30 เปิดเผยว่า สำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.) อนุมัตินับหนึ่งแบบแสดงรายการข้อมูล(ไฟลิ่ง)เพื่อเสนอขายหุ้นต่อประชาชนทั่วไปครั้งแรก(IPO) ของ ATP30 แล้ว คาดว่าบริษัทจะสามารถเปิดจองซื้อหุ้นไอพีโอและเข้าซื้อขายในตลาดหลักทรัพย์ เอ็ม เอ ไอ (mai) ภายในช่วงเดือน ส.ค.58
ทั้งนี้ ATP30 มีทุนจดทะเบียน 110 ล้านบาท คิดเป็นหุ้นสามัญจำนวนทั้งสิ้น 440 ล้านหุ้น มูลค่าที่ตราไว้ 0.25 บาท เป็นทุนจดทะเบียนชำระแล้ว 70 ล้านบาท คิดเป็นหุ้นสามัญจำนวน 280 ล้านหุ้น และเตรียมเสนอขายหุ้น IPO จำนวน 160 ล้านหุ้น
สำหรับวัตถุประสงค์การระดมทุนเพื่อเพิ่มจำนวนรถรับส่งบุคลากร ขยายธุรกิจบริการให้ครอบคลุมเขตพื้นที่ภาคตะวันออก พัฒนาศูนย์อบรมและหลักสูตรนักขับ พัฒนาเทคโนโลยีสำหรับบริหารการเดินรถ ปรับปรุงศูนย์ซ่อมบำรุงพื้นที่ชลบุรีให้มีประสิทธิภาพในการทำงานมากยิ่งขึ้น และชำระคืนเงินกู้ยืมสถาบันการเงิน เพื่อก้าวสู่การเป็นผู้นำบริการรถรับส่งบุคลากรที่มีมาตรฐานด้านการบริการและความปลอดภัย
ด้านนายปิยะ เตชากูล กรรมการผู้จัดการ ATP30 เปิดเผยว่า ในระหว่างวันที่ 6-17 ก.ค.58 บริษัทพร้อมด้วยที่ปรึกษาทางการเงินจะร่วมกันเดินสายโรดโชว์เพื่อให้ข้อมูลแนะนำบริษัท กับนักลงทุนในจังหวัดต่างๆ รวม 10 จังหวัด ประกอบด้วย ระยอง ชลบุรี ราชบุรี นครราชสีมา ขอนแก่น นครสวรรค์ อุบลราชธานี เชียงใหม่ หาดใหญ่ และกรุงเทพฯ ซึ่งมั่นใจว่าการโรดโชว์ในครั้งนี้จะได้รับความสนใจจากนักลงทุนเป็นจำนวนมาก